text: REFEREYN.
  
  DIe droefden des doots hebben my omvaen,
  Als ick ouerdencke mijn groote sonden,
  
  Mijn boosheden zijn mijn hooft te bouen gegaen,
  Ick en derf mijn oogen niet ten Hemel slaen,
  Vanden moortpriem des doots soo ben ic vol wonden,
  Den duyuel heeft my alsoo vast ghebonden,
  Hy wilt my met desperatie versmachten,
  Want ick ben schuldich tien duysent ponden,
  Om die te betalen en ben ick niet van machte,
  Nochtans en sal ick Caim oft Judas niet slachten,
  Door cleynmoedicheyt in mijn sonden versmooren,
  Maer ic sal my tot Godt keeren met ganscher crachten,
  Vast betrouwen op zijn genade vercoren,
  O Godt die daer gesocht hebt dat daer was verloren,
  Aensiet toch mijn sieckte, ick ben vol fenijs,
  Ick roepe ootmoedich met den blinden geboren,
  O Jesu dauids Soon ontfermt v mijns.
  Ontfermt v ouer my arm sondaer,
  Naer de menichfuldicheyt van uwer ghenaden,
  Want mijn sonden zijn groot menichvuldich en swaer,
  Ghelijck het sant aen den oever der Zee voorwaer,
  Als die Sterren des Hemels soo zijn mijn misdaden,
  En wilt my v hantwerck doch niet versmaden,
  Al ben ick weerdich inder hellen te blaecken,
  Ghy segt comt tot my al die zijt beladen,
  Met het pack der sonden, ick sal v vermaken,
  Men sach v noyt gheen sondaren laecken,
  Die tot v quamen met oprecht berou,
  Daerom sal ick mijn oude sonden versaecken,
  En bekeeren my met ganscher herten tot ou,
  O Godt die sonderlinck goet zijt en oock ghetrou,
  Een cureerder der sielen bouen alle medecijns,
  Ick roepe volherdich met die Cananeetsche vrou,
  O Jesu Dauids soon ontfermt v mijns.
  O Bermhertige Godt wilt my ontfermen,
  Want ick cranck ben nae der sielen wilt my genesen,
  Verhoort mijn suchten clagen, en kermen,
  Ontfanckt my in v vaderlijcke armen,
  Met den verloren Sone ghepresen
  Al en ben ick niet weedich v  kint te wesen,
  Maeckt my een van v minste dienaeren,
  Al zijnder veel sonden wt my gheresen,
  
  Ick salse voor uwen Stadthouder verclaren,
  Want ghy en begeert niet den doot der sondaren,
  Maer dat sy leuen en van sonden opstaen,
  Wilt my toch hier genadelijck sparen,
  Dat ick eerst volcomen remissie mach ontfaen,
  O heer Jesu getrouwe Samaritaen,
  Ghiet in mijn wonden wat olie en wijns,
  Ick slae voor mijn borst met den Publicaen,
  Jesu Dauids Soone ontfermt v mijns.